Lausunto 19.10.2017 TEM/1799/03.01.01/2017

 TEM053:00/2017

Asia: Lausuntopyyntö hallituksen esityksestä eduskunnalle laiksi yksityisten yritysten ja muiden yhteisöjen hyväksymismenettelystä työnvälityspalvelujen eurooppalaisen verkoston (Eures) jäseniksi ja yhteistyökumppaneiksi

**ELY-keskusten yhteinen lausunto**

Hallituksen esityksestä laiksi hyväksymismenettelystä Eures-verkostoon haluamme tuoda esille seuraavan laisia huomiota.

1. Katsomme tärkeäksi, että kansainvälistymiseen liittyviä palveluita, ml. kansainvälisen työnvälityksen palvelut, pyritään tehostamaan. Yksityisten ja muiden työnvälityspalvelutoimijoiden hyväksyminen verkostoon laajentaa Euresin palveluvalikoimaa, tuo uusia mahdollisuuksia sekä työnhakijoille että työnantajille sekä kasvattaa palvelujen volyymia. Toteutuessaan se osaltaan edistäisi työllisyyttä ja turvaisi osaavan työvoiman saatavuutta.

2. Euresin visio ja liityntä kasvupalvelu- ja maakuntauudistukseen

Luonnoksessa verkoston avaamisen tavoitteeksi mainitaan pyrkimys tehostaa palvelujen tarjontaa edistämällä yhteistyökumppanuuksia ja parantamalla laatua sekä kasvattaa verkoston markkinaosuutta. Mielestämme kansallisella tasolla olisi hyvä määritellä tarkemmin, mitä Eures-verkoston avaamisella Suomessa tavoitellaan - mikä on Suomen Eures-verkoston visio ja miten uusi laajennettu toimijaverkosto mahdollistaa tuon vision. Miten suomalaiset yritykset ja työnhakijat hyötyvät laajennetusta Eures-verkostosta?

Esityksessä ei todeta selkeästi yhtymäpintaa meneillään olevaan kasvupalvelu-uudistukseen. Sitä olisi syytä selkiyttää, jolloin varmistettaisiin yhteneväisyys kasvupalveluiden ja maakuntauudistuksen tavoitteiden kanssa. Toimijoiden verkostoon hyväksymisen lisäksi voisi tarkastella esimerkiksi järjestäjä-tuottaja -mallin sekä keskitetyn koordinaation mukanaan tuomia vaikutuksia laajennettuun Eures-verkostoon ja sen toimijoihin.

3. Verkoston toimijoiden oikeudet ja velvollisuudet

Uusien toimijoiden houkuttelemiseksi ja sitouttamiseksi Eures-verkoston toimintaan voisi tuoda esiin laajemmin, mitä hyötyä tai oikeuksia verkoston jäsenyydestä tai yhteistyökumppanuudesta uudet toimijat saavat - muutakin kuin verkostoon sisäänpääsyn ja tavaramerkin käyttöoikeuden. Suuri osa palveluista tulee tarjota henkilöasiakkaille ja osittain myös työnantajille maksutta. Mikä on lisäarvo, jonka uusi toimija verkostoon kuulumisesta saa? Millä houkuttelemme verkostoon toimijoita, jotka auttavat meitä pääsemään asettamaamme tavoitteeseen?

Velvollisuudet on lueteltu tarkasti lakiluonnoksessa. Epäselvemmäksi jää mitä tuloksia tai vaikuttavuutta verkoston jäseniltä ja yhteistyökumppaneilta odotetaan sekä miten tuloksellisuutta ja vaikuttavuutta mitataan ja seurataan.

4. Viestintä

Verkostoon hyväksymisen mahdollisuuksista sekä siitä, mitä sillä käytännössä tarkoitetaan, olisi hyödyllistä keskustella ja kuulla yksityisiä ja muita toimijoita, jotka toimivat kansainvälisen liikkuvuuden parissa. Viestinnän on syytä olla suunnitelmallista ja pitkäjänteistä, jotta saadaan eri toimijoiden näkemyksiä Euresin kehittämisen tueksi. Uudet toimijat tuovat mukanaan uusia näkökulmia ja mahdollisuuksia, joista on hyötyä markkinoiden tarpeisiin vastaamisessa.

ELY-keskusten puolesta

Satu Mäkelä

johtaja

Elinkeinot, työvoima ja osaaminen -vastuualue

Kaakkois-Suomen ELY-keskus